

ELŐTERJESZTÉS


Borzavár Községi Önkormányzat Képviselő-testületének
2026. június 18-i rendkívüli ülésére







Tárgy: Borzavár, Alkotmány utca 1. szám alatti ingatlanon lévő orvosi rendelő akadálymentesítésével kapcsolatos ellenőrzés
           
Előadó: Skobrák Viktória polgármester

Előterjesztés tartalma: határozati javaslatok

Szavazás módja: egyszerű többség

Az előterjesztés készítésében részt vett: Varga Gábor pályázati referens

Az előterjesztés előkészítésében közreműködtek: --












Láttam:



	
	Viziné dr. Horváth Judit

	
	jegyző





Tisztelt Képviselő-testület!

A házorvosi és házi gyermekorvosi szolgálatnak helyt adó Borzavár, Alkotmány utca 1. szám alatti épületben a Veszprém Vármegyei Kormányhivatal Veszprémi Járási Hivatala 2026. május 20. napon ellenőrzést tartott.

Az ellenőrzési jegyzőkönyvben (1. melléklet) rögzítésre került, hogy amellett, hogy szakmailag mind az ellátást végző Szolgáltató (Bakonyi Horváth Medical Kft.), mind a rendelő eszköz felszereltsége megfelel a jogszabályi előírásoknak, az épület akadálymentesítési szempontból a jelenlegi állapotban azonban nem felel meg az elvárt minimum feltételeknek sem.

A hatályos jogszabályi környezet alapján az orvosi rendelő akadálymentesítésének alapvető elvárása a komplex, egyenlő esélyű hozzáférés biztosítása, amely alapja a fogyatékos személyek jogairól és esélyegyenlőségük biztosításáról szóló 1998. évi XXVI. törvény (Fot), valamint a TÉKA, építési törvény, egyenlő bánásmódról szóló 2003. évi CXXV. törvény, illetve egyéb részletszabályok.

Az akadálymentesítés alapelve, hogy mindenki – külső segítség nélkül – azonos feltételek mellett tudjon elsősorban közintézményeket használni, közszolgáltatásokhoz hozzáférni.

A közintézmények esetében fizikai és digitális akadálymentesítés is értelmezhető, esetünkben elsődleges (egyúttal a vizsgálat alá vett szempont) a fizikai körülmények kialakítása, illetve az akadálymentes hozzáférés hiánya. 


Előzetesen, szakember bevonását megelőzően az alábbiakat lehet megállapítani:

· Nem áll rendelkezésre akadálymentes parkoló
(Kiegészítve azzal a ténnyel, hogy akadálymentes parkolót a bejárathoz legközelebb, elsődlegesen saját ingatlanon, de legfeljebb 50 m távolságra lehet kialakítani, ez jelen esetben a két szomszédos ingatlan közút melletti részét jelenti). Területigénye alapján elvileg elhelyezhető a telken belül, de a megközelíthetősége nagyon kétséges. 

· Az épület külső bejárata nem közelíthető meg akadálymentesen a közterületről / parkolóból (a szintkülönbség áthidalása maximum 5% lejtésű, pihenőkkel megszakított rámpával vagy lifttel lehetséges.) A rámpaszakasz hossza max. 9 m lehet, több szakasz között legalább 1,5 m pihenővel.

· A bejárati ajtók szélessége, küszöb mérete nem felel meg minden tekintetben az akadálymentesség követelményeinek.

· Nem rendelkezik az épület akadálymentes vizesblokkal.

· A belső fordulási helyek, folyosók szélessége nem mindenhol éri el a minimum 150 cm-t. 

· Nincsenek meg az egyéb fogyatékkal élők (látás, hallás sérült) számára szükséges kiegészítő elemek.



A helyszínen végzett felmérés alapján megállapítható, hogy az ingatlan előtti járda és az épület belső burkolatszintje között 215 cm, míg az útburkolat és a belső burkolatszint között 270 cm körüli szintkülönbség van:

[image: ]

Az 5 % lejtéssel számolva a járda szinttől közel 50 m rámpa kellene, mely kialakítása nem lehetséges. 

Mindemellett az is fontos tény, hogy a rendelőben hetente 2 alkalommal van háziorvosi, és egy alkalommal házi gyerekorvosi rendelés, és a Szolgáltató arra vonatkozóan is nyilatkozatot tett, mely szerint a fogyatékkal élő betegeket vagy a Zircen lévő, akadálymentesítéssel ellátott rendelőjében, vagy egyeztetés alapján házi ellátás keretében tudja fogadni.

A hatályos jogszabályi környezetben az egyenlő esélyű hozzáférés kialakítása minden közintézményben, ezen belül kiemelten az egészségügyi ellátást végző épületekben fontos elvárás, erre vonatkozóan már korábban is vizsgáltuk ennek lehetőségét, azonban több tényező miatt ennek tervezésére, megvalósítására korábban nem került sor.

A helyszíni ellenőrzési jegyzőkönyv alapján annak érdekében, hogy az orvosi rendelő tovább tudjon működni a településen ezen a helyszínen, szükséges az akadálymentesítéssel kapcsolatos lehetőségek vizsgálata, illetve ezzel párhuzamosan az egyéb alternatív helyszínek felmérése is.

1. A jelenlegi előírásnak megfelelés érdekében javasolom, hogy rehabilitációs környezettervező szakember bevonásával készíttessünk olyan helyzetfeltáró dokumentumot, mely elvi szinten meghatározza azt, hogy az épület elhelyezkedése, belső elrendezése alapján van-e lehetőség az akadálymentesítés kialakítására. 



2. Ezzel párhuzamosan javasolom megkezdeni annak vizsgálatát, hogy Borzavár településen belül más helyszíne(ke)n van-e lehetőség az orvosi rendelő elhelyezésére.

A rendkívüli ülés megtartása azért szükséges, mert a 2026. május 20-i ellenőrzés alkalmával 30 napon belüli intézkedést vállaltam Önkormányzatunk nevében. 


Kérem a Tisztelt Képviselő-testülettől az előterjesztés megvitatását és a határozati javaslat elfogadását.


Borzavár, 2026. június 16. 

	
	

	
	Skobrák Viktória

	
	polgármester


 



Határozati javaslatok

1.

Borzavár Községi Önkormányzat Képviselő-testületének
…/2026.(...) határozata

Borzavár, Alkotmány utca 1/B. szám alatti orvosi rendelő akadálymentesítésével összefüggő feladatokról


1. Borzavár Községi Önkormányzat Képviselő-testülete elhatározza, hogy megkezdi a Borzavár, Alkotmány utca 1./B szám (Borzavár, belterület 2/1 hrsz) alatti ingatlanon lévő orvosi rendelő jogszabályi környezetnek megfelelő akadálymentesítéséhez szükséges előkészítéseket.

2. Borzavár Községi Önkormányzat Képviselő-testülete felhatalmazza a polgármestert, hogy rehabilitációs környezettervező szakértőktől kérjen ajánlatot az akadálymentesítés lehetőségeit vizsgáló tanulmányterv elkészítésére, és a legalacsonyabb összegű ajánlat alapján rendelje azt meg.

Felelős: 	Skobrák Viktória polgármester
Határidő:	1. pont esetében: azonnal
	2. pont esetében: 2026. augusztus 14.


2.

Borzavár Községi Önkormányzat Képviselő-testületének
…/2026.(...) határozata

Borzavár községben lévő intézmények, közszolgáltatások elhelyezésének vizsgálatáról


1. Borzavár Községi Önkormányzat Képviselő-testülete elhatározza, hogy feltárja a településen működő, önkormányzat feladatkörébe tartozó közszolgáltatásokat, közintézményeket, azok jelenlegi elhelyezésének körülményeit, többek között akadálymentesítési szempontból, figyelemmel a használaton kívüli helyiségekre, épületekre is.

2. Borzavár Községi Önkormányzat Képviselő-testülete utasítja a jegyzőt, hogy készítsen előterjesztést az 1. pontban meghatározott ingatlanokról, tegyen javaslatot a funkciók, intézmények esetleges áthelyezésére.

Felelős: 	Skobrák Viktória polgármester
Határidő:	1. pont esetében: azonnal
	2. pont esetében: 2026. szeptemberi képviselő-testületi ülés

